b"\n_START_ARTICLE_\nRichard Levinson\n_START_SECTION_\nVia\xc8\x9ba \xc8\x99i cariera\n_START_PARAGRAPH_\nLevinson s-a n\xc4\x83scut \xc3\xaen ora\xc8\x99ul Philadelphia din Pennsylvania. A urmat studii la Universitatea din Pennsylvania, unde a ob\xc8\x9binut o licen\xc8\x9b\xc4\x83 \xc3\xaen \xc8\x99tiin\xc8\x9be economice \xc3\xaen 1956. \xc8\x98i-a satisf\xc4\x83cut stagiul militar \xc3\xaen Armata Statelor Unite ale Americii \xc3\xaen perioada 1957-1958 \xc8\x99i s-a c\xc4\x83s\xc4\x83torit cu actri\xc8\x9ba Rosanna Huffman \xc3\xaen 1969. Levinson avea origini evreie\xc8\x99ti._NEWLINE_William Link \xc8\x99i Richard Levinson au \xc3\xaenceput \xc3\xaen 1946, \xc3\xaen prima lor zi de liceu, o prietenie care s-a \xc3\xaentins pe durata a 41 de ani. Ambii erau fani ai lui Ellery Queen \xc3\xaenc\xc4\x83 din copil\xc4\x83rie \xc8\x99i aveau pasiunea de a rezolva mental cazuri detectivistice, pasiune care se va reflecta \xc3\xaen activitatea lor._NEWLINE_Duo-ul a scris piese de teatru, scenarii pentru piese radiofonice \xc8\x99i scenarii pentru emisiuni de televiziune. Ei au colaborat la scrierea scenariilor \xc8\x99i la producerea unor episoade ale serialelor de televiziune Columbo, Mannix, Ellery Queen, Verdict crim\xc4\x83 (\xc3\xaempreun\xc4\x83 cu Peter S. Fischer) \xc8\x99i Scene of the Crime, a filmelor de televiziune The Gun, My Sweet Charlie, That Certain Summer, The Judge and Jake Wyler, The Execution of Private Slovik, Charlie Cobb: A Nice Night for a Hanging, Rehearsal for Murder \xc8\x99i Guilty Conscience, precum \xc8\x99i a serialului TV de scurt\xc4\x83 durat\xc4\x83 Blacke's Magic. Ei au fost m\xc3\xa2ndri s\xc4\x83 creeze emisiuni \xe2\x80\x9einteligente\xe2\x80\x9d, \xc3\xaen loc s\xc4\x83 creeze emisiuni violente._NEWLINE_Cei doi parteneri au colaborat, de asemenea, la dou\xc4\x83 filme de lung metraj, The Hindenburg (1975) \xc8\x99i Rollercoaster (1977), precum \xc8\x99i la spectacolul Merlin de pe Broadway, cu magicianul Doug Henning._NEWLINE_Echipa folosit ocazional pseudonimul Ted Leighton, mai ales la filmul de televiziune Ellery Queen: Don't Look Behind You (unde textele lor au fost rescrise substan\xc8\x9bial de al\xc8\x9bi scenari\xc8\x99ti) \xc8\x99i la serialul de televiziune Columbo, atunci c\xc3\xa2nd au venit cu povestiri care au fost scenarizate de colaboratorii lor. Au folosit acest pseudonim \xc3\xaencep\xc3\xa2nd din 1959 pentru unele povestiri publicate \xc3\xaen Alfred Hitchcock's Mystery Magazine, c\xc3\xa2nd revista publicase deja povestiri semnate cu numele Levinson \xc8\x99i Link. Ei au utilizat acela\xc8\x99i pseudonim pentru scenariul ultimului film al lui Steve McQueen, The Hunter. Leighton a fost unul dintre prenumele lui Levinson._NEWLINE_\xc3\x8en 1979 Levinson \xc8\x99i Link au primit un premiu Edgar special al Mystery Writers of America pentru activitatea lor la serialele Ellery Queen \xc8\x99i Columbo. \xc3\x8en cursul anilor 1980 au c\xc3\xa2\xc8\x99tigat de trei ori Premiul Edgar pentru cel mai bun film sau miniserial de televiziune, iar \xc3\xaen 1989 au ob\xc8\x9binut premiul Ellery Queen al Mystery Writers of American, acordat cuplurilor de autori de literatur\xc4\x83 detectivistic\xc4\x83. \xc3\x8en noiembrie 1995 au fost ale\xc8\x99i \xc3\xaempreun\xc4\x83 \xc3\xaen Television Academy Hall of Fame.\n_START_SECTION_\nMoartea\n_START_PARAGRAPH_\nLevinson a murit \xc3\xaen urma unui atac de cord la casa lui din Brentwood, Los Angeles, \xc3\xaen zorii zilei de 12 martie 1987. A fost \xc3\xaenmorm\xc3\xa2ntat \xc3\xaen Cimitirul Westwood Village Memorial Park. Primul roman spin-off Verdict crim\xc4\x83, intitulat Gin And Daggers, a fost dedicat amintirii sale._NEWLINE_\xc3\x8en semn de omagiu pentru Levinson, Link a scris scenariul filmului de televiziune The Boys (1991), cu James Woods \xc8\x99i John Lithgow."